CELEX: C2006/048/74
Language: fi
Date: 2006-02-25 00:00:00
Title: Asia T-429/05: Kanne  7.12.2005  — Artegodan v. komissio

25.2.2006   
            
            
               FI
            
            
               Euroopan unionin virallinen lehti
            
            
               C 48/38
            
         Kanne 7.12.2005 — Artegodan v. komissio
   (Asia T-429/05)
   (2006/C 48/74)
   Oikeudenkäyntikieli: saksa
   Asianosaiset
   
      Kantaja: Artegodan (Lüchow, Saksa) (edustaja: Rechtsanwalt U. Doepner)
   
      Vastaaja: Euroopan yhteisöjen komissio
   Vaatimukset
   
               —
            
            
               Vastaaja on velvoitettava suorittamaan kantajalle 1 430 821,36 euroa 8 prosentin vuotuisine korkoineen tuomion julistamispäivästä lukien siihen saakka kuin summa on kokonaisuudessaan maksettu.
            
         
               —
            
            
               On todettava, että vastaaja on velvollinen korvaamaan kantajalle kaikki vastaisuudessa aiheutuvat vahingot, jotka johtuvat markkinointikuluista, jotka ovat välttämättömiä, jotta Tenuate retard saavuttaisi jälleen sen markkina-aseman, joka sillä oli ennen kuin vastaaja peruutti tämän lääkkeen markkinoille saattamista koskevan luvan.
            
         
               —
            
            
               Vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii komissiolta vahingonkorvausta EY 288 artiklan 2 kohdan ja EY 235 artiklan nojalla ja vaatii ensimmäisen oikeusasteen tuomioistuinta vahvistamaan, että vastaaja on velvollinen korvaamaan kaikki kantajalle vielä vastaisuudessa markkinointikuluista aiheutuvat vahingot.
   Kanteen taustasta on todettava, että kantajalla on markkinoille saattamista koskeva lupa Tenuate retardille, joka on amfepramonia sisältävä valmiste. Vastaaja teki 9.3.2000 direktiivin 75/319 (1) 15 a artiklan nojalla päätöksen K (2000) 453 markkinoille saattamista koskevien lupien peruuttamisesta ihmisille tarkoitetuilta lääkevalmisteilta, jotka sisältävät amfepramonia. Toimivaltainen saksalainen viranomainen pani tämän päätöksen täytäntöön 11.4.2000 tekemällään päätöksellä. Ensimmäisen oikeusasteen tuomioistuin kumosi komission päätöksen K (2000) 453 yhdistetyissä asioissa T-74/00, T-76/00, T-83/00–T-85/00, T-132/00, T-137/00 ja T-141/99 26.11.2002 antamallaan tuomiolla. Euroopan yhteisöjen tuomioistuin hylkäsi komission tästä tuomiosta tekemän valituksen asiassa C-39/03 P.
   Kantaja esittää kanteensa tueksi, että vastaaja toimi päätöksellään K (2000) 453 lainvastaisesti ja useiden kantajan suojaksi annettujen normien vastaisesti. Kantajan perusoikeutta jatkaa aloittamaansa ja harjoittamaansa yritystoimintaa on loukattu (elinkeinovapaus ja omaisuudensuoja). Lisäksi direktiivin 65/65/ETY (2) 11 artiklaa on rikottu. Tämän lisäksi kantaja väitätä, että komissio on loukannut suhteellisuusperiaatetta ja hyvän hallinnon periaatetta.
   Kantaja toteaa, että kysymyksessä oleva komission päätös ja sen täytäntöönpano ovat aiheuttaneet sille vahinkoa. Kantaja katsoo, että oikeudenloukkaukset, joihin se vetoaa, synnyttävät vastaajalle vahingonkorvausvelvollisuuden.
   
      (1)  Lääkevalmisteita koskevien lakien, asetusten ja hallinnollisten määräysten lähentämisestä 20 päivänä toukokuuta 1975 annettu toinen neuvoston direktiivi 75/319/ETY.
   
      (2)  Lääkkeitä koskevien lakien, asetusten ja hallinnollisten määräysten lähentämisestä 26 päivänä tammikuuta 1965 annettu neuvosto direktiivi 65/65/ETY.